Thomas Kastrup-Larsen var blot ung studerende, da han i 1997 blev valgt til Aalborg byråd. Om tre uger takker han af efter over 25 år i byrådet og mere end ni år som borgmester. Beslutningen kom som en bombe i Aalborg. Kastrup-Larsen og Socialdemokratiet har ganske vist fået et dårligt valg senest i 2021, og flere møgsager har siden til klæbet sig til den mangeårige Aalborg-borgmester. Men udadtil var der ikke lagt op til et exit i utide for Thomas Kastrup-Larsen. - Jeg brugte hele vinterferien på at tænke det igennem, siger han. - Jeg lavede en liste, hvor jeg skrev fordele og ulemper ned. Men det, der stod tilbage på bundlinjen, var, at jeg godt kunne tænke mig at prøve noget andet - som jeg også tidligere har meldt ud, siger den 50-årig socialdemokrat. Se hele interviewet i 'Indblik' her: Faktisk stod Thomas Kastrup-Larsen nede i sin "strygekælder", i færd med at stryge sine skjorter, da han traf den endelige belsutning om at forlade borgmesterposten. - Jeg stod der og kiggede ud af vinduet til forhaven og mosset på græsplænen. Og dér bundfældede beslutningen sig. I stedet for borgmester skal Thomas Kastrup-Larsen være direktør for de erhvervsrettede uddannelser på University College Nordjylland (UCN). Sygemeldt med stress i 39 dage Det bliver samtidig et farvel til en politisk frontpost, hvor han altid er i pressens og offentlighedens søgelys, og hvor presset kan være overvældende. Det fik Kastrup-Larsen også at mærke sidste år, da han i 39 dage måtte sygemelde sig med stress. - Det er slidsomt at være borgmester, og det er svært at bevare den rigtige balance. Jeg var nede og vende med stress sidste år, hvor min verden væltede for en stund, siger han. Sygemeldingen kom efter flere møgsager, hvor Thomas Kastrup-Larsen blev sat i et uheldigt lys. Ud over den store udbygningskandale, som stadig martraterer Aalborg Kommune, kom der en sag frem om et mistænkeligt valgskampsbidrag på 50.000 kr. til Socialdemokratiet i Aalborg fra rigmanden Jesper Skovgaard. Men Thomas Kastrup-Larsen afviser, at møgsagerne er medvirkende til, at han trækker sig før tid. - Selvfølgelig påvirker det mig, når jeg bliver udsat for mediekampagner, og når der bliver skrevet kritisk om mig, og man forsøger at finde alle mulige vinkler, man kan kritisere mig fra. Men det er ikke det, der har været det udslagsgivende (for beslutningen, red.), siger Kastrup-Larsen. Aalborg-borgmesteren er snart fortid i politik, og nye kræfter kæmper allerede om at overtage borgmesterposten. I første omgang skal der findes en arvtager internt i Socialdemokratiet, hvor Lasse Frimand Jensen og tidligere minister Flemming Møller Mortensen har meldt sig som kandidater. Afgørelsen kommer inden for ganske få uger. Du kan se 'Indblik' med Thomas Kastrup-Larsen på TV2 Salto mandag klokken 19:55.
Aalborg-borgmesteren vidste allerede i februar, at han ville trække sig fra posten.